བོད་ཀྱི་ཆོས་ལུགས་རོལ་ཆས

དྲིལ་བུ། 
དྲིལ་བུ་ནི་དཀྲོལ་བྱའི་རོལ་མོའི་རྣམ་གྲངས་ཤིག་སྟེ། བོད་ཀྱི་ལོ་རྒྱུས་དེབ་ཐེར་ནང་འཁོད་པར་གཞིགས་ན་བོད་རྒྱལ་བཙན་པོ་ལྷ་ཐོ་ཐོ་རིའི་གོང་དུ་བོད་ལ་དྲིལ་བུ་ཡོད་དེ། དེ་དུས་ཀྱི་དྲིལ་བུ་ནི་གཤང་དང་འདྲ་བར་སྔོན་ཆད་བོན་པོ་བ་རྣམས་ཀྱི་མཆོད་ཆས་རོལ་མོ་ཞིག་ཡིན་ལ་སྐབས་དེ་དུས་བཟོས་པའི་དྲིལ་བུ་རྣམས་ཀྱི་རྒྱུ་ནི་ཁྲོ་དང་ལི་ནག་པོ་ལས་གྲུབ་པ་མ་ཟད། ལག་རྩལ་ཡང་དེ་ཙམ་མེད་པས་བཟོ་བཀོད་ལེགས་པོ་མེད། དེ་ནས་ལྷ་ཐོ་ཐོ་རི་གཉན་བཙན་གྱི་སྐབས་སུ་དམ་པའི་ཆོས་ཀྱི་དབུ་བརྙེས་ཤིང་། མཆོད་པའི་ཡོ་བྱད་དྲིལ་བུ་མང་དག་བཟོས་ཀྱང་བཟོ་བཀོད་གོང་དང་མཐུན་པ་ཙམ་ལས་དེ་ལས་ཁྱད་དུ་འཕགས་པ་གང་ཡང་བྱུང་མེད་ཅེས་འཁོད་དོ། བོད་རྒྱལ་སྲོང་བཙན་སྒམ་པོའི་སྐབས་རྒྱ་གར་ནས་དམ་པའི་ཆོས་དར་བ་དང་ཆབས་ཅིག་མཆོད་པའི་ཡོ་བྱད་དྲིལ་བུའི་རིགས་འགའ་ཞིག་བྱུང་བ་མ་ཟད། བོད་དུའང་ཁྲོ་ནག་ལྕགས་ཀྱི་རྒྱུ་ལས་རྫ་མའི་གཟུགས་འདྲ་བ་ཁ་ཕུབ་ཕྱང་འཕྲུལ་དུ་བྱས་པ་རྡོ་དང་དབྱུག་པས་བརྡུངས་ན་གླང་པོའི་སྐད་འདྲ་བ་འབྱུང་བའི་དྲིལ་ཆེན་དེ་འདྲ་དང་གདང་བུ་ལ་བཏགས་ནས་རླུང་སོགས་ཀྱིས་བསྐྱོད་ཚེ་ཅིག་ཅར་སྒྲ་འབྱིན་པའི་དྲིལ་གདངས་ཞེས་པ་དང་། གཙུག་ལག་ཁང་གི་བར་སྒོར་གདགས་བྱ་གཙུག་ཁང་གི་རྒྱལ་གྱུར་མ་རུ་གྲགས་པ་ལྟ་བུ་བྱུང་བ་ཡིན་འདུག་ལ་སྐབས་དེ་དུས་བོད་དུ་བཟོས་པའམ་རྒྱ་གར་ནས་དར་བ་གང་ཡིན་ཡང་དྲིལ་བུ་དེ་རིགས་གད་བརྡར་མི་གཙང་ལ་དབྱིབས་ཀྱང་ཆེ་ལ་མཛེས་པོ་དེ་ཙམ་མེད་ཚོད་འདུག

 ཌ་མ་རུ། 
ཌ་མ་རུ་ཞེས་པ་ནི་ལེགས་སྦྱར་སྐད་རང་སོར་བཞག་པ་སྟེ། གཡས་གཡོན་གཉིས་ཕྱོགས་སུ་དཀྲོལ་ནས་བརྡུང་ཆོག་པའི་གསང་སྔགས་པའི་རོལ་ཆ་རྔ་ཆུང་ཞིག་སྟེ། དེའི་བཟོ་དབྱིབས་ནི་མི་ཐོད་གཉིས་ལྟག་སྤྲོད་སྦྱར་བ་དང་མཚུངས་ཤིང་། སྒྲོམ་གྱི་གཞོགས་གཡས་གཡོན་གཉིས་ཀར་ལྤགས་པས་གཡོགས་པ་དང་རྐེད་པར་དར་ལ་སོགས་པའི༼རྒྱས་པར་གཡུ་བྱུར་སོགས་ཀྱི་ཕྲ་རྒྱན་བཏབ་པའི་གསེར་དངུལ་གྱི་སྐེད་འཆིང༽རྐེད་འཆིང་། ལག་གཟུང་གི་ཐག་པར་ཕྲ་ཚོམ་གྱིས་ཕྱུག་ཅིང་བྱུ་རུའི་སྟར་བརྒྱུས་སོགས་ཡོད་ལ་དབྱིབས་འཕན་དང་འདྲ་བའི་ཌམ་མཛར། ཌ་མ་རུའི་རྐེད་པའི་དབུས་ཀྱི་གཡས་གཡོན་གྱི་ཐད་ཀར་རྡུང་བྱེད་རིལ་བུ་གཉིས་སྦྲགས་མར་ཡོད་པ་བཅས་སོ། བོད་དུ་ཌ་མ་རུ་ནམ་ཙམ་བྱུང་བའི་སྐོར་ལ་བསམ་ཡས་ཚེས་བཅུའི་གར་འཆམ་ཉིན་གཉིས་པའི་སྐབས་དམག་ཟོར་མའི་ལག་ཏུ་འཆང་བའི་ཌ་མ་རུ་དེ་ཉིད་སྔོན་སློབ་དཔོན་པདྨ་འབྱུང་གནས་ཞལ་བཞུགས་སྐབས་ཕྱག་བཞེས་གནང་མྱོང་བའི་ཐོད་ཌམ་དེ་ཡིན་ཞེས་གྲགས་པས། ལོ་ངོ་སྟོང་ལ་ཉེ་བའི་ལོ་རྒྱུས་ལྡན་པར་སྙམ་དེ་བཞིན་དུས་རབས་བཅུ་གཅིག་བཅུ་གཉིས་པའི་ནང་ཕ་དམ་པ་སངས་རྒྱས་དང་། མ་ཅིག་ལབ་སྒྲོན་སོགས་ནས་བརྒྱུད་པའི་ཞི་བྱེད་གཅོད་ཀྱི་ལུགས་ཞེས་ཕུང་པོ་གཟན་སྒྱུར་གྱིས་དུར་ཁྲོད་སོགས་སུ་གཅོད་གཏོང་བའི་ཆོ་ག་སྤེལ་ཚུལ་དར་བ་དང་། གཅོད་གཏོང་སྐབས་གཅོད་པའི་ཡོ་བྱད་ལ་ཌ་མ་རུ་དང་དྲིལ་བུ། རྐང་གླིང་སོགས་སྤྱོད་སྲོལ་ཡོད་པ་ནི་དུས་ད་ལྟའི་བར་དུའང་མཐོང་ཆོས་སུ་ཡོད།

 རྒྱ་གླིང་། 
རྒྱ་གླིང་ནི་དང་ཐོག་ཕལ་ཆེར་མེས་རྒྱལ་ནང་ཁུལ་ནས་བོད་དུ་དར་བ་དང་། འགྱིམ་ཤིང་ཀོང་ཇོ་བོད་དུ་ཕེབས་སྐབས་རོལ་མོའི་བྱེ་བྲག་མི་ཉུང་བ་ཞིག་མཉམ་འབྱོར་བྱུང་བའི་ཁོངས་སུ་གཏོགས་པ་མིན་ནམ་ཞེས་ལོ་རྒྱུས་མཁས་དབང་སྐུ་ཞབས་དུང་དཀར་ཕྱོགས་ནས་གསུངས་ཤིང་། འོན་ཀྱང་རྒྱ་གླིང་བོད་དུ་དར་རྗེས་བོད་རང་ཉིད་ཀྱི་ཁྱད་ཆོས་དང་མཐུན་པའི་བཟོ་བཅོས་དང་ཡར་རྒྱས་ཆེན་པོ་བཏང་ཡོད།

 དུང་ཆེན། 
དུང་ཆེན་ནི་འབུད་པའི་རོལ་མོའི་རྣམ་གྲངས་ཤིག་སྟེ། མངའ་བདག་ཚངས་པ་ལྷའི་མེ་ཏོག་གིས་ཟ་ཧོར་གྱི་མཁན་པོ་ཞི་བ་འཚོ་དང་ཨོ་རྒྱན་པདྨ་འབྱུང་གནས་རྣམ་གཉིས་སྤྱན་དྲངས་ཏེ་བསམ་ཡས་གཙུག་ལག་ཁང་བཞེངས་ཟིན་པའི་རབ་གནས་དགའ་སྟོན་སྐབས་ཟངས་དུང་དང་ཆ་ལང་། འཁར་རྟ། གླིང་བུ། རྫ་རྔ། པི་ཝང་། ཕེག་རྡོབ་རོལ་མོའི་ཚོགས་ཞེས་སོགས་བྱུང་བས། བོད་རྒྱལ་ཁྲི་སྲོང་ལྡེ་བཙན་གྱི་སྐབས་ནས་རང་རེའི་ཡུལ་འདིར་རྒྱུ་ཟངས་ལས་བྱས་པའི་ཟངས་དུང་ཡོད་པར་ངེས་ཤིང་། ལྷ་བླ་མ་བྱང་ཆུབ་འོད་ཀྱིས་ཇོ་བོ་རྗེ་དཔལ་ལྡན་ཨ་ཏི་ཤ་གདན་འདྲེན་སྐབས་ཟངས་དུང་ལ་དཔེ་བལྟས་ཏེ་རྒྱུ་རག་ལ་བཅོས་པ་ཞིག་ཡིན་ཚུལ་ཡིག་ཚང་དུ་མ་ལས་བཤད་དོ། དུང་ཆེན་གྱི་དབྱིབས་ནི་སྲིད་དུ་རིང་ཐུང་ཇི་ལྟར་བྱུང་ཡང་རྩ་མདའ་ཐེ་བའི་ལྷུ་བཞི་ལས་གྲུབ་ཅིང་། སྟོད་ནས་རིམ་བཞིན་ཇེ་སྦོམ་དུ་སོང་བའི་སྨད་མཐར་ཁ་བོ་ཆེ་རྒྱ་གླིང་གི་ཁ་ལྟར་གཡེར་བ་དང་། ལྷུ་སོ་སོའི་བར་ན་ཡང་ལྦ་ཚིགས་ཚགས་དཀྲོལ་གྱི་པ་ཏྲས་མཛེས་པ་མགྲིན་པའི་གྱེན་ལ་རིམ་བཞིན་ཕྲ་བའི་སྟེང་དུ་སྦུ་གུ་དང་སྤྲད་པའི་ཁ་ཡི་མེ་ཏོག་གམ་ཏིང་ཤགས་ཞེས་མཆུ་རྟེན་སྦུབས་ཅན་ཁ་ཕྱིར་ལོག་པའི་རྣམ་པ་ཅན། མགྲིན་པའི་སྦུ་གུའི་ཕྱོགས་གསུམ་སྒྲོ་འདབ་ཅེས་ཟངས་ཀྱི་ཐུར་མ་གསུམ་གྱི་པྲ་ཆོས་བྱས་པ་ཞིག་ཡིན་ལ། ཆེ་ཆུང་གི་ཚད་ནི་དགོན་པ་སོ་སོའི་རྒྱུ་སྟོབས་དང་སྤྱོད་ཡུལ་སོགས་ལས་གཅིག་ཏུ་མ་ངེས་ཏེ། ཆེ་ཚད་ལ་མི་གཅིག་གིས་ཐེག་ཙམ་དང་ཆུང་ཚད་ལ་ཕྲ་དུང་ཞེས་འཁྱེར་བདེ་བ་དང་འབུད་བདེ་བ་སྣ་ཚོགས་འདུག་ཀྱང་། རྩ་བའི་མཚན་ཉིད་ཀུན་ལ་ཚང་བར་མ་ཟད་རྩ་བའི་སྐད་སྣའང་ཕྲ་སྦོམ་འབྲིང་གསུམ་སྟེ། ཕྲ་བ་ཏིར་དང་སྦོམ་པ་འདོར། འབྲིང་བ་བརྒྱངས་ཞེས་པ་ལྟ་བུ་ཡིན་ཞིང་དེ་ཡང་འདོར་ནི་རྔ་ལྤགས་སྟེང་སྲན་མ་གཏོར་བ་ལྟར་བརྒྱངས་ནི་རྒོད་ཀྱིས་ནམ་འཕང་གཅོད་པ་ལྟ་བུ། ཏིར་ནི་གླང་པོ་ཆེའི་ངུར་སྐད་དང་ཕྱོགས་མཐུན་པར་དགོས་ཞེས་གྲགས་ལ། གཞི་རྩའི་འབུད་སྟངས་ལ་ཡང་འདོར། བསུ་མ། བརྒྱངས། རྦད་བཅད། ཏིར་ཕབ། ཏིར་ཆེན། བརྒྱངས་ཕྲུག་གམ་འཛར་ཞེས་པ། དགོན་སྡེ་སོ་སོའི་ཕྱག་སྲོལ་དུང་ཚིགས་དབྱངས་རིས་དཔེ་གཟུགས་འདྲ་མིན་སྣ་ཚོགས་ཡོད།

 དུང་དཀར། 
དུང་དཀར་ནི་སངས་རྒྱས་ཆོས་ལུགས་ཀྱི་དགེ་འདུན་སྤྱན་འདྲེན་པའི་ཡོ་བྱད་ཞིག་ཡིན་པས་ཆོས་དུང་ངམ་ཚོགས་དུང་ཞེས་ཀྱང་གྲགས། སྤྱིར་བོད་ཀྱི་དགོན་སྡེ་མང་ཆེ་བར་དར་སྲོལ་ཆེན་པོ་ཡོད། དེའང་རྗེ་གུང་ཐང་བསྟན་པའི་སྒྲོན་མེས་ལྟ་སྤྱོད་གཙང་མའི་རྒྱུད་པ་སྤེལ་བའི་ཕྱིར། ཐུབ་པའི་དྲུང་དུ་ཤེལ་དཀར་འཕྲེང་བ་ཕུལ། ཆོས་དུང་གནས་ཤིང་ལུང་བསྟན་བདེན་པའི་མཐུས། བློ་བཟང་རྒྱལ་བའི་བསྟན་པ་རྒྱལ་གྱུར་ཅིག་ཅེས་གསུངས་པ་ལྟར་སྔོན་སངས་རྒྱས་བཅོམ་ལྡན་འདས་ཀྱིས་རི་བོ་གངས་ཅན་གྱི་ལྗོངས་སུ་རྒྱལ་བའི་བསྟན་པ་ཉིན་མོར་བྱེད་པའི་རྟེན་འབྲེལ་གྱི་གནས་ཁྱད་པར་ཅན་ཡིན་པ་དགོངས་ཏེ་ཆོས་དུང་དཀར་པོ་འགོག་པ་རི་ལ་གཏེར་དུ་སྦས། དེ་ཉིད་ཕྱིས་སུ་འཇམ་མགོན་བླ་མ་ཙོང་ཁ་པ་ཆེན་པོས་རྗེ་འཇམ་དབྱངས་བཀྲ་ཤིས་དཔལ་ལྡན་ལ་ཁྱོད་ཀྱི་ཆོས་སྡེ་ཕུན་སུམ་ཚོགས་པ་ཞིག་ཐོབ་དང་དགོན་མ་ལས་བུ་དགའ་བ་དར་རྒྱས་ཆེན་པོ་འོང་གསུངས་ནས་ཆོས་དུང་དེ་བཞིན་འགོག་པ་རི་ནས་གཏེར་དུ་བཞེས་ཏེ་རྟེན་སྐལ་དུ་གནང་བ་དང་དེང་སྐབས་དཔལ་ལྡན་འབྲས་སྤུངས་དགོན་པའི་བྱམས་པ་མཐོང་གྲོལ་ཆེན་པོའི་སྐུ་མདུན་དུ་མཇལ་རྒྱུ་ཡོད་པས་ཆོས་དུང་དཀར་པོ་དེ་ཡིན། གཞན་ཡང་གོང་མ་སེ་ཆེན་གྱིས་འགྲོ་མགོན་ཆོས་རྒྱལ་འཕགས་པ་ལ་དབང་བསྐུར་གྱི་ཡོན་དུ་ཆོས་དུང་གྱང་གྲགས་མ་ཞིག་ཀྱང་ཡོད།

 རྐང་གླིང་། 
རྐང་གླིང་ནི་སྔོན་འཕགས་ཡུལ་གྱི་གྲུབ་ཐོབ་རྣམས་ཀྱིས་རང་ཉིད་བྱ་བྲལ་གྱི་སྤྱོད་པར་གཤེགས་ཏེ་གནས་ངེས་མེད་དུར་ཁྲོད་སོགས་སུ་གསང་སྔགས་ཀྱི་ཆོ་ག་མཛད་སྐབས་རང་ཉིད་མི་རྟག་པ་སྒོམ་པ་ལ་གྲོགས་བྱེད་པའི་ཆེད། དུར་ཁྲོད་ནས་མི་ཤི་བའི་རྐང་ཐུང་ལ་གླིང་པོ་མཛད་པ་ན་རྐང་གླིང་ཞེས་གྲགས། བོད་དུ་སྤྱི་ལོའི་དུས་རབས་བཅུ་གཅིག་པའི་ཡས་མས་སུ་ཞི་བྱེད་གཅོད་ཀྱི་གྲུབ་མཐའ་དར་བ་ནས་བཟུང་རིམ་བཞིན་སྲོལ་དེ་བྱུང་བ་མིན་ནམ་སྙམ།

 སྦུག་ཆལ། 
སྦུག་ཆལ་ནི་སིལ་སྙན་དང་འདྲ་བར་དཀྲོལ་བའི་རོལ་ཆ་ཞིག་སྟེ། མཁས་པ་ལ་ལས་ཕེག་རྡོབ་ལ་དཔེ་བལྟས་ཏེ་རིག་པས་བསྐྲུན་ཞེས་གསུངས། དེ་ཡང་བོད་རྒྱལ་སྲོང་བཙན་སྒམ་པོའི་དུས་རྒྱ་གར་འཕགས་པའི་ཡུལ་ནས་བོད་ལ་དར་བའི་རོལ་ཆ་ཞིག་ཡིན།

 སིལ་སྙན། 
སིལ་སྙན་ནི་སྦུག་ཆལ་དང་འདྲ་བར་དཀྲོལ་བྱའི་རོལ་ཆ་ཞིག་ཡིན། དེ་ཡང་གོང་དུ་སྦུག་ཆལ་གྱི་སྐབས་སུ་བསྟན་པ་ལྟར་སྲོང་བཙན་སྒམ་པོའི་དུས་སུ་ཟ་ཧོར་ནས་དར་བ་ཞིག་ཡིན་པ་དང་། ཕྱིས་དུས་རབས་རིམ་བྱུང་གི་སྐབས་སུའང་ཧོར་རྒྱ་བལ་བཅས་ནས་ཀྱང་དར་ཡོང་བས། སིལ་སྙན་ལ་ཡང་ཧོར་སིལ་དང་རྒྱ་སིལ། བལ་སིལ། བོད་སིལ་བཅས་རིགས་བཞི་ཙམ་བྱུང་བ་དང་དེ་དག་སོ་སོའི་ནང་གསེས་དབྱེ་བ་སོགས་ལ་བཟོ་ཁྱད་སྐད་དང་བཅས་པའི་ཁྱད་པར་གསལ་པོ་ཡོད།

 གཤང་། 
གཤང་ངམ་འཁྲུ་ལོར་གྲགས་པ་འདི་སྤྱིར་རྒྱ་གར་སོགས་སུ་ཁུངས་ཅི་འདྲ་ཡོད་པ་མ་ཤེས་ལ་བལ་པོའི་སྤྲང་པོ་རྣམས་ཐོགས་སྲོལ་ཡོད་པར་འདུག བོད་དུ་ནི་མཁར་རྔ་དང་འདི་གཉིས་བོན་པོའི་ལག་ཆ་ཉིད་དུ་འདོད་ཀྱང་གཞན་གྲྭ་ས་འགའ་རེའི་སེར་ཕྲེང་སྐབས་རོལ་མོ་སྣ་ཚོགས་ཀྱི་གྲལ་དུའང་ཡོད་འདུག་ལ་རྙིང་མའི་མ་དགོན་སོགས་ཀྱི་ཆོ་ག་རེ་གཉིས་ཙམ་ལ་ཡོད་པ་ཙམ་ལས་མ་མཐོང་ཡང་མཆོད་པ་སོགས་ཀྱི་སྐབས་སྒྲ་སྣ་ཚོགས་ཀྱི་གྲལ་ལ་དཀྲོལ་ན་ལེགས་པའི་ཡོན་ཏན་ཆེན་པོ་ཡོད་ལ་དེར་མ་ཟད་འཇིག་རྟེན་གྱི་ཁམས་ན་སྒྲ་སྙན་གྱི་རིགས་དབུལ་ཆོག་པ་ནི་ཕྱོགས་དུས་ཀུན་ན་ཟིན་དང་མ་ཟིན་པའི་ཡོན་ཏན་ཡིད་འོང་སྒྲ་སྙན་ཅི་མཆིས་སོགས་གསུང་བའི་ཕྱིར་རོ།

 ཏིང་ཤགས། 
ཏིང་ཤགས་ནི་བོད་རྒྱལ་སྲོང་བཙན་སྒམ་པོའི་དུས་ཟ་ཧོར་ནས་དར་བའི་བརྡུང་བའི་རོལ་ཆ་ཞིག་སྟེ། སྤྱིར་ཏིང་ཤགས་ཡིན་ན་སྦུག་ལྟར་ཆ་གཅིག་ཡོད་ཀྱང་བརྡུང་ལུགས་ནི་ཁ་ཕྱིར་གཏད་དེ་གཡས་གཡོན་ཟུར་བརྡུང་བྱེད་པ་ལས་སྦུག་སིལ་བཞིན་ཁ་སྦྱོར་ནས་བརྡུང་དཀྲོལ་བྱེད་དགོས་ཀྱི་མེད། ཁྱད་པར་རྭ་ཏིང་ཞེས་ཏིང་ཤགས་ཡ་གཅིག་དང་དེ་རྡུང་བྱེད་ཀྱི་རྭ་ཅོ་ཆུང་ངུ་ཞིག་ལྷན་དུ་ཡོད་པ་དེ་ནི་བསུར་གཏོང་སྐབས་སྤྱོད་སྲོལ་ཡོད།

 རྔ། 
རྔ་ནི་བོད་ལ་ཆེས་སྔ་མོ་ཞིག་ནས་དར་བའི་རོལ་ཆའི་རིགས་ཤིག་སྟེ། བོན་གྱི་ལོ་རྒྱུས་སུ་སྔ་རབས་བོན་གཤེན་དུ་མ་རྔ་ལ་བཞོན་ནས་ནམ་མཁའ་ལ་འགྲོ་བའི་ལོ་རྒྱུས་ཡོད་ཅིང་། རྔའི་རིགས་ཀྱང་རྔ་བོ་ཆེ་དང་སྒྲིག་རྔ། རྔ་ཆུང། སྔ་རབས་བོན་གྱི་རོལ་ཆ་ཕྱེད་རྔ་ཞེས་རྔ་ངོས་ཡ་མ་དང་། རལ་པ་འཆམ་སྐབས་རྐེད་པར་འདོགས་བྱའི་རྐེད་རྔ། རྒྱུའི་ཁྱད་པར་སྒོ་ནས་བཏགས་ཤིང་གོང་གི་རྔའི་རིགས་ལས་ཁྱད་པར་ཅན་གྱི་འཁར་རྔ་དང་། རྫ་རྔ། རྡོ་རྔ་སོགས་རིགས་དུ་མ་ཡོད། དེ་ལའང་རྒྱུ་ཤུག་པ་ལས་བཟོས་པ་དང་སེང་ལྡེང་ལས་བཟོས་པ། རྫབ་ལས་བཟོས་པ། ཙན་དན་ལས་བཟོས་པ། གཞན་ཡང་སྲ་ཤིང་དཀྱུས་མ་ལས་བཟོས་ཤིང་སྐྱོ་འབུར་གྱི་འབྲུག་རིས་སོགས་རྒྱས་སྤྲོས་མཛེས་པའི་འབྲུག་རྔ་དང་རྔ་ཤིང་ལ་སྐྱོ་འབུར་གསེར་ཤོག་སྦྱར་ཞིང་སྒྲིག་རྔའི་ཡུ་བ་ལ་རྐོས་དཀྲོལ་དང་རྔ་ལྤགས་ལ་ནོར་བུ་དགའ་འཁྱིལ་སོགས་བྲིས་པའི་གསེར་རྔ་དང་། ཤིང་དང་ཀོ་བའི་རང་མདོག་ལས་ཚོན་གཞན་མེད་པའི་སྐྱ་རྔ་སོགས་རྣམ་གྲངས་མང་པ་ཡོད། རྔའི་སྐད་ཁྱད་པར་ཅན་འབྱུང་ཞིང་དེ་ལ་རླན་དང་དྲོ་གྲང་གིས་མི་གནོད་པའི་ཐབས་ཀྱི་ལག་ཤེས་མི་ཉུང་བ་ཞིག་ཡོད།